钦定古今图书集成/明伦汇编/氏族典/第539卷 > 《渭南县志》 > 白居易
## 钦定古今图书集成/明伦汇编/氏族典/第539卷 > 《渭南县志》 > 白居易

按《唐书白居易传》：“居易，字乐天，其先盖太原人，北齐
五兵尚书建，赐田韩城，子孙家焉，又徙下邽。居易敏
悟绝人，工文章。贞元中，擢进士拔萃，皆中，补校书郎。
元和元年，对制策乙等，调盩厔尉，为集贤校理，召入
翰林为学士，迁左拾遗。四年，建言乞尽免江淮两赋，
以救流瘠，且多出宫人，宪宗颇采纳。以母丧解，还，拜”
左赞善大夫，俄贬江州司马。既失志，能顺适所遇，托
浮屠生死说，若忘形骸者。久之，徙忠州刺史，入为司
门员外郎，以主客郎中知制诰。穆宗好畋游，献《续虞
人箴》以讽。转中书舍人。于是天子荒纵，宰相才下，赏
罚失所宜，坐视贼，无能为。居易虽进忠，不见听，乃丐
外迁，为杭州刺史，始筑堤捍钱塘湖，锺泄其水，溉田
千顷。复浚李泌六井，民赖其汲。久之，以太子左庶子
分司东都，复拜苏州刺史。病免。文宗立，以秘书监召，
迁刑部侍郎，封晋阳县男。太和初，移病还东都，除太
子宾客分司。逾月，即拜河南尹，复以宾客分司。开成
初，起为同州刺史，不拜，改太子少傅，进冯翊县侯。会
昌初，以刑部尚书致仕。六年卒，年七十五。赠尚书右
仆射。